Vniuersis presentes litteras inspecturis Johannes, diuina miseracione episcopus Aboensis, salutem jn Domino sempiternam. Notum facimus per presentes, quod nos sub anno Dominj mccclxxiij, circa festum purificacionis Marie, prouinciam Nylandie in visitacionis officio transeuntes, intelleximus magnam fore difformitatem in diuersis parrochiis super et pro maskwt, minoribus decimis ac aliis exhibicionibus ecclesiasticis exhibendis, que in diuersis parrochiis terre Nylandensis inequaliter et difformiter hactenus suluebantur, vnde non modicus error, clamor et contencio inter clerum et populum terre Nylandensis in graue animarum periculum foueban[tur]. Nos igitur, vt tenemur, huiusmodi clamoribus, contencionibus et erroribus viam percludere (ͻ: preclu-) cupientes, conuocatis ad Kariis clero et populo Nylandensi ad persenciam nostram necnon nobilis viri Hennichinj Dume, protunc (ͻ: -nunc) aduocati castri Viborgensis, ex commvni vtrarumque partium consensu voluntario statuimus ac ordinacione in perpetuum valitura declaramus, quod maskuth secundum litteras predecessorum nostrorum super hoc confectas, quarum tenores sunt subscripti,* in debitis et conswetis terminis sub pena trium marcharum integraliter exsoluatur; cum pauperibus vero, qui tali modo soluere maskuth suum non sufficiunt, ad iudicium bonorum virorum curatus graciose agat, prout eorum insufficiencia requirit et paupertas. Mayores decime exhibeantur sicut prius est seruatum; minores vero decime, quocunque nomine censeantur, nullis penitus exclusis, prout eciam in littera venerabilis patris et dominj, dominj Birgeri, archiepiscopi Vpsalensis, lucidius exprimitur, deuote et integraliter exsoluantur Preterea diffinitum fuit, quod de sagenis singulis caudam, dictam kalff, habentibus detur curato vna pars, dicta maskuth, cum pisce qui capitur meliore. De aliis vero piscibus, quocunque modo Deo largiente capiuntur, et foca decime soluantur integrales; et similiter de esperiolis, auibus, aliisque bestiis siluestribus quibuscunque. Jtem concordatum et statutum fuit, quod viri, dicti malamæn, habentes proprias domos et suppellectilia, dicta boskap, modicum tamen uel nihil seminantes, beniuole soluant loco maskwt v solidos sweuos curato, ecclesie j solidum et tantum campanario. Alii vero malamæn non habentes domos proprias, sed cum aliis habitantes, soluant curato vnam oram sweuam, ecclesie iiij:or denarios sweuos et tantum campanario. Mercenarius soluat curato vnum solidum sweuum; mercenaria quoque soluat sex denarios. Jtem husquinna soluat curato vnum solidum et ij denarios campanario. Omnes et singule alie obuenciones deuote et integraliter exhibeantur, prout clare docent tenores infrascripti,* quorum quidem originalia in ecclesia cathedrali sub saluis sigillis reposita conseruantur. Jn quarum ordinacionum et diffinicionum maiorem euidenciam sigillum nostrum vna cum sigillis circumspectorum virorum, videlicet Hennichini Dvme predicti, Nicholai Pedersson, Simonis Jonsson, prout exactoris regii in Nylandia, Andree Swensson, cum sigillo terre Nylandensis est appensum. Datum et actum apud ecclesiam Kariis eodem anno, xvij die mensis Februarii, apposito tamen sigillo terre quarta die post datam apud ecclesiam Tenalie in commvni placito.